**1 Ioan – llythyr am gariad.**

**1 Ioan 2 (1 - 6)**

*1 Fy mhlant annwyl, dw i'n ysgrifennu hyn atoch chi er mwyn eich helpu chi i beidio pechu. Ond os bydd rhywun yn pechu, mae gynnon ni un gyda'r Tad sy'n pledio ar ein rhan ni, sef Iesu Grist, sy'n berffaith gyfiawn a da.**2 Fe ydy'r aberth\* wnaeth iawn am ein pechodau ni, ac nid dim ond ein pechodau ni, ond pechodau'r byd i gyd.*

*3 Dyma sut mae bod yn siŵr ein bod ni'n ei nabod e ac yn perthyn iddo - drwy fod yn ufudd iddo. 4 Mae'r bobl hynny sy'n dweud, “Dw i'n ei nabod e,” ond ddim yn gwneud beth mae e'n ei ddweud yn dweud celwydd, a dyn nhw ddim yn ffyddlon i'r gwir. 5 Ond os ydy rhywun yn ufudd i beth mae Duw'n ddweud, mae'n amlwg fod cariad Duw yn llenwi bywyd y person hwnnw. Dyma sut mae bod yn siŵr ein bod ni'n perthyn iddo: 6 rhaid i bwy bynnag sy'n honni perthyn iddo fyw fel oedd Iesu'n byw.*

...........

Adnod 1: Nid at ei blant go iawn oedd Ioan yn sgwennu! Bu Ioan fyw nes oedd o’n ei 90au o leiaf, felly roedd o’n hen ddyn yn ysgrifennu at bobl oedd yn ifancach o lawer nag o. Hefyd, roedden nhw’n un teulu oherwydd eu bod yn credu’n Iesu ac roedd Ioan yn eu caru; roedden nhw’n ***annwyl*** iawn iddo. Roedd Ioan eisiau i’r Cristnogion ‘ifanc’ rannu’r un wefr a llawenydd ac oedd ganddo ef oherwydd ei berthynas gyda Iesu. Roedd o eisiau eu gwarchod nhw a’u dysgu nhw er mwyn iddyn nhw beidio â phechu na chael eu twyllo gan yr athrawon celwyddog oedd wrthi’n trio newid neges yr efengyl.

Ei fraint oedd cael dweud wrth y Cristnogion ‘ifanc’ (mewn oedran neu brofiad) bod Iesu yn y nefoedd yn ‘*pledio ar ein rhan ni.’*

**Adnod 2:** Mae’r Beibl yn glir iawn - un Iesu sydd i’w gael. Un mab sydd gan Dduw. Un ffordd yn unig sydd at y Tad – *“Fi ydy'r ffordd,” atebodd Iesu, “yr un gwir a'r bywyd. Does* ***neb*** *yn gallu dod i berthynas gyda Duw y Tad* ***ond trwof fi****.**7Os dych chi wedi dod i fy nabod i, byddwch yn nabod fy Nhad hefyd.****(Ioan 14: 6-7)***

Mae pechod yn ddifrifol ond mae Duw yn fodlon maddau. Mae’n rhaid i rywun dalu’r pris am y ‘maddeuant’ yma. Yn yr hen ddyddiau – dyddiau’r Hen Destament – roedd rhaid aberthau anifeiliaid dydd ar ôl dydd ar ôl dydd.\*

*“A dweud y gwir, mae Cyfraith Moses yn dweud fod bron popeth i gael ei buro drwy gael ei daenellu â gwaed, a bod maddeuant ddim yn bosib* ***heb i waed gael ei dywallt****.”Hebreaid 9:22 (Lefiticus 17:11)*

Ond pan ddaeth Iesu i’r byd doedd dim angen dal ati i ladd miliynau o anifeiliaid i’w cyflwyno yn aberthau:

*Na! daeth y Meseia un waith ac am byth, yn agos at ddiwedd yr oesoedd, i ddelio gyda phechod drwy ei aberthu ei hun.**27 Yn union fel mae pawb yn mynd i farw un waith, a wynebu barn ar ôl hynny,**28 buodd y Meseia farw un waith yn aberth, a chario pechodau llawer iawn o bobl iddyn nhw gael eu maddau. (Hebreaid 9: 26-28)*

**Adnodau 3-6****Pwysigrwydd ufudd-dod.**

Os yw person yn honni ei fod yn Gristion ac yn byw bywyd sy’n groes i air Duw yn y Beibl, yna mae rhaid cwestiynu’r ‘Cristnogaeth’ hynny. Mae neges Ioan yn blaen iawn ac yn hawdd i’w ddeall,

*‘Mae'r bobl hynny sy'n dweud, “Dw i'n ei nabod e,” ond ddim yn gwneud beth mae e'n ei ddweud yn dweud celwydd.’*

Hynny ydy, dydyn nhw ddim yn ei nabod e (Iesu), ac felly ddim yn un o’i bobl. Mae pobl Dduw yn ufuddhau i air Duw (neu’n trio eu gorau glas i wneud hynny – mae pawb yn methu weithiau). Bwriad pobl Dduw ydy ei blesio a byw yn ufudd iddo.

Dydy byw yn ufudd i Dduw ddim yn hawdd. Dydy’r Beibl ddim yn addo bywyd hawdd i Gristnogion – nid yng nghyfnod y Testament Newydd nac yn yr oes bresennol. Mae pawb sy’n byw bywyd fel Cristion yn gwybod pa mor anodd ydy ceisio byw *‘fel oedd Iesu’n byw’.* Ond, fe ddown ar draws y gair ‘cariad’ am y tro cyntaf yn y llythyr hwn wrth i Ioan sôn am ufudd-dod,

*‘Ond os ydy rhywun yn ufudd i beth mae Duw'n ddweud, mae'n amlwg fod* ***cariad*** *Duw yn llenwi bywyd y person hwnnw.’*

Mae cariad Duw mor fawr fel mai ufuddhau iddo ydy’r ymateb cywir a naturiol. Mae angen cariad Duw ar bob Cristion – wrth dderbyn ei gariad yna mae’n bosib ei rannu.

***Meddwl Mwy:***

***Rhufeiniaid 8:28-30*** *– be ydy’r newyddion da i’r rhai sy’n caru Duw?*

***Effesiaid 3:18*** *- be mae’r adnod hon yn ddweud am gariad Duw?*

\*Dysga fwy am aberthau yn y clip ffilm yma ar youtube: [‘Darllen y Beibl gyda Ben’.](https://www.youtube.com/watch?v=BdrfhC3vZgE)